Henkilöstösääntöjen 31 artiklan 1 kohdan mukaan kilpailun perusteella soveltuvien hakijoiden luetteloon otetut ja nimittävän viranomaisen avoimiin virkoihin nimitettäväksi valitsemat hakijat nimitetään sen kilpailun, jonka he ovat läpäisseet, kilpailuilmoituksessa mainitun tehtäväryhmän palkkaluokkaan. Asetuksella N:o 723/2004 hyväksytyn henkilöstösääntöjen uudistuksen yhteydessä lainsäätäjä on kuitenkin lisännyt kyseisiin henkilöstösääntöihin liitteen XIII, jonka 13 artiklan 1 kohdassa säädetään erityisenä siirtymäsäännöksenä henkilöstösääntöjen 31 artiklan 1 kohdasta poiketen, että ennen 1.5.2006 ura-alueen A 7/A 6 kilpailun soveltuvien hakijoiden luetteloon otetut ja kyseisen päivämäärän jälkeen palvelukseen otetut virkamiehet luokitellaan palkkaluokkaan AD 6.

Jollei henkilöstösääntöjen 27 artiklan ensimmäisestä kohdasta ja 29 artiklan 1 kohdasta, joilla pyritään varmistamaan mahdollisimman pätevien virkamiesten palvelukseen ottaminen, muuta johdu, nimittävällä viranomaisella on laaja harkintavalta sen määrittäessä avoimiin virkoihin edellytetyt pätevyysvaatimukset ja sen määrittäessä näiden vaatimusten perusteella ja yleisemmin yksikön edun mukaisesti kilpailun organisointia koskevat edellytykset ja menettelytavat. Tämän harkintavallan antamaa valinnan mahdollisuutta on käytettävä aina täytettäviin virkoihin liittyvien vaatimusten perusteella ja yleisemmin yksikön edun mukaisesti.

Näin ollen soveltuvien hakijoiden luetteloon ennen 1.5.2006 otetut ja tämän päivämäärän jälkeen palvelukseen otetut kilpailussa menestyneet hakijat, jotka liittyvät Euroopan unionin virkamieskuntaan hankittuaan toimielinten ulkopuolella huomattavan työkokemuksen, eivät voi kaikkien muiden seikkojen pysyessä ennallaan vaatia vastaavia ammatillisia kehitysnäkymiä kuin nuorempina tähän virkamieskuntaan tulleet kilpailussa menestyneet hakijat, sillä lähtökohtaisesti ensin mainituilla on lyhyempi ura kuin viimeksi mainituilla. Tämä seikka ei kuitenkaan merkitse ikään perustuvaa syrjintää vaan se on kullekin näistä hakijoista ominainen seikka.

Kun kilpailuilmoituksessa, joka on julkaistu virkamiesten ottamiseksi palvelukseen määrättyyn palkkaluokkaan, edellytetään hakijoiden täyttävän työkokemusta koskevan vähimmäisvaatimuksen, kaikkien tässä kilpailussa menestyneiden hakijoiden on katsottava olevan iästään ja aikaisemmasta työkokemuksestaan riippumatta samassa asemassa palkkaluokan määrittämisen osalta. Henkilöstösääntöjen liitteessä XIII olevan 13 artiklan 1 kohdan vastaavuustaulukossa ei selvästi oteta millään tavoin, suoraan tai välillisesti, huomioon palvelukseen otettujen virkamiesten ikää.

Henkilöstösääntöjen 7 artiklan 1 kohdasta ja 62 artiklan ensimmäisestä kohdasta, jonka mukaan virkamiehellä on oikeus palkkaluokkansa ja -tasonsa mukaiseen palkkaan, seuraa, että palkkaluokan ja näin ollen virkamiehen palkkatason määrittämisen jälkeen häntä ei voida osoittaa virkaan, joka ei vastaa tätä palkkatasoa. Toisin sanottuna palkkaluokka ja näin ollen se palkka, johon virkamiehellä on oikeus, määrittää tehtävät, jotka hänelle voidaan osoittaa. Sen kaltainen tilanne, jossa virkamies olisi vähän palvelukseen ottamisensa jälkeen saanut johtamistehtäviä, jotka eivät vastaa hänen palkkaluokassaan olevalle virkamiehelle tavanomaisesti annettavia tehtäviä ja jossa saatu palkka ei siten vastaisi hänen suoritustensa tasoa, olisi kuitenkin merkityksellinen ainoastaan riitautettaessa päätös, jolla tämä virkamies on nimitetty tehtäviinsä palvelukseen ottamisen jälkeen. Tällä seikalla ei sitä vastoin ole mitään vaikutusta sellaisen päätöksen laillisuuteen, jonka kohteena ja tarkoituksena on ollut ainoastaan virkamiehen palkkaluokan ja palkkatason määrittäminen silloin, kun tämä on otettu palvelukseen.

(ks. 64 ja 66 kohta)

Virkamiestuomioistuin: asia F‑36/05, Schulze v. komissio, 30.9.2010, 80 ja 82 kohta